
COVID-19 asszociált koagulopathia vizsgálata terhességben

Bevezetés. A COVID-19 megbetegedést okozó koronavírus (SARS-CoV-2) fertőzés jelentősen befolyásolja a hemosztázis egyensúlyát, növelve a trombózis rizikót. Jelenleg kevés tanulmány áll rendelkezésünkre a COVID-19 asszociált koagulopathia kialakulásáról, mértékéről várandósokban.
Célkitűzés. Megvizsgálni igazoltan SARS-CoV-2 fertőzött gravidákban a COVID-19 asszociált koagulopathia hemosztázis markereit, és az eredményeket összevetni egészséges, korban és terhességi hétben illesztett várandósok eredményeivel.
Betegek és módszerek. Obszervációs eset-kontroll tanulmányunkba 40 igazolt COVID-19 fertőzött (COVID-19+) 36-40. gesztációs hétben járó és 40 korban és terhességi hétben illesztett egészséges várandós (COVID-19-) került beválogatásra. Valamennyi gravida legfeljebb enyhe légúti tünetekkel rendelkezett felvételkor. A vérmintákból a rutin laboratóriumi vizsgálatok mellett speciális hemosztázis vizsgálatokat, úgymint D-dimer, fibrinogén, von Willebrand faktor antigén, FVIII és FXIII aktivitás, alvadék-lízis, trombin generáció és SARS- CoV-2 ellenanyag szint meghatározását is elvégeztük.
Eredmények. A COVID-19+ csoportban az APTI szignifikáns megnyúlása volt megfigyelhető a kontroll gravidákhoz képest (COVID-19+ medián: 26,2 [IQR:24,4-29,5] sec. vs. COVID-19-: 24,6 [IQR:23,3-25,4] sec. p=0,003). A COVID-19+ csoportban a FVIII aktivitás szignifikánsan alacsonyabb volt (COVID-19+ átlag: 183,7±47,7 % vs. COVID-19-: 226,7±62,5 %, p= 0,01). A COVID19+ gravidák szignifikánsan alacsonyabb FXIII aktivitás szintekkel rendelkeztek a kontrollokhoz képest (COVID-19+ átlag: 82,3±23,5 % vs. COVID- 19-: 96,2 ±26,6 %, p= 0,04). Az egyéb vizsgált speciális hemosztázis tényezők nem mutattak eltérést a csoportok között. Terhességi komplikáció két COVID-19+ gravida esetében alakult ki, jelentős koaguláció aktivációval és fibrinolízis diszregulációval társultan.
Konklúzió. A vizsgált kohorszban a SARS-CoV-2 fertőzés a FVIII és a FXIII aktivitás csökkenésével társult, melynek hátterében a hemosztázis diszregulációja, esetleg konszumpció állhat. SARS-CoV-2 fertőzés esetén a hemosztázis egyensúlyának jelentős felborulása a terhesség lefolyásának klinikai szövődményeivel társulhat.



